UBERA ARANZETA (EH Bildu, 2017-10-20):
Eskerrik asko, Uriarte andrea, zure ponentziagatik.
Ez didazu zuzenean erantzun, baina argi geratu zait zure justifikazio guztia, esateko kontzertazioa mantenduko duzuela.
Adierazi didazu, interesa duzuela baina ikusi dut ez duzuela borondate politikorik eta ez duzuela determinazio politikorik segregazioari aurre egiteko.
Eta sentitzen dut, Uriarte andrea, baina hezkidetza bultzatzea ez dauka zerikusirik eta kontraesanean dago zuzenean sexuaren arabera ikasleak bereiztuta mantentzearekin.
Ze azkenean zuek finantzazio publikoa ikastetxe horietara bideratzerakoan, hezkidetzaren aurkako mezua ematen duzue eta argi erakusten duzue, zuek, ontzat ematen duzuela gizonen eta emakumeen arteko desberdintasuna.
Ontzat ematen duzuela espazio batzuk emakumeentzat izatea eta beste batzuk gizonezkoentzat izatea eta guzti horrek dakarrena eta hori baztertzailea da. Sentitzen dut, baina hori baztertzailea da.
Ikustea besterik ez dago (...) ikastetxe batetan txosten batean jasotzen dena, ez? Horrela jasotzen zen:
"Para muchos chicos los deportes de contacto físico  -- fútbol, rugby, etcétera --  pueden no solo ser divertidos sino que de hecho pone la base para una duradera amistad.
"Para las chicas la agresividad no construye amistades, más bien las destruye. En los colegios mixtos ambos modos de vivir, la agresividad choca".
Garbi ikusten da balore batzuk gizonezkoentzat, eta beste batzuk emakumezkoentzat. Eta hori, behintzat, ez da gure eredua.
Guk inklusioan sinesten dugu. Guk berdintasunean sinesten dugu eta garbi daukagu botere publikoek norabide horretan politika publikoak garatu behar dituztela eta horretarako finantzazioa bideratu behar dutela. Guk bereizketarik onartuko ez duen eskola bat nahi dugu.
Konbikzioa daukagu, konbentzituak gaude bidea inklusioa dela, bidea hezkidetza dela, bidea eskola mixtoa dela.
Ze gero alperrik da, gero alperrik da negar egitea. Gero alperrik da minutuko isilunea. Ze azkenean, eredua horiek garatzerakoan, politika horiek garatzerakoan, denborarekin ondorio batzuk uzten ditu gizartean. Gizarte antolakuntza bat ekartzen du. Pertsonen artean harremantzeko eredu bat ezartzen da ondorio guztiekin. Ondorio guztiekin.
Beraz, iruditzen zaigu hor hausnartu beharra duzuela.
Zeren berdintasunaren alde egitea ez da gainerako eskubideen aurka egitea, batera doaz. Batera doaz eta iruditu zait zure ponentzian nolabait hor kontrajarri egiten zenituela.
Segregazioaren aurka egitea herritarren eskubideen aurka egitea da, Uriarte andrea? Eta faltan botatzen dugu zure determinazioa, zure borondate politikoa. Ze badirudi interesa daukazuela baina interesa teorian edo hor nonbaiten geratzen da determinazioa falta zaizue, benetan, segregazioari aurre egiteko eta segregazioari aurre egiten zaio irizpide guztietan: Sexuarengatik, erlijioagatik, bizitokiagatik, arrazagatik, abar eta abar eta abar.
Behar duena gizarte honek eta denetan kohesio soziala bultzatu nahi baldin badugu, kohesio soziala bultzatu nahi baldin badugu, segregazioari aurre egin behar zaiolako. Eta ez bereiztutako blokeetan, bereiztutako gizarte bat.
Bai, horregatik, Hezkuntza Sail honek egin beharko lukeena, eta Gobernu honek egin beharko lukeena da ausardiaz jokatu, legeak aldatu, araudiak aldatu, eta LOMCE-k irudikatzen duen hezkuntza gizarte eredu atzerakoi zaharkitu hori alboratu eta hortik aldendu.
Eta hori zuen esku dago.